CELEX: 32004D0827
Language: sk
Date: 2004-11-29 00:00:00
Title: 2004/827/ES: Rozhodnutie Komisie z 29. novembra 2004, ktorým sa členské štáty dočasne oprávňujú stanoviť výnimku z určitých ustanovení smernice Rady 2000/29/ES, pokiaľ ide o zeminu pôvodom z Austrálie (oznámené pod číslom dokumentu K(2004) 4449)

3.12.2004   
            
            
               SK
            
            
               Úradný vestník Európskej únie
            
            
               L 358/33
            
         
      ROZHODNUTIE KOMISIE
   
   z 29. novembra 2004,
   ktorým sa členské štáty dočasne oprávňujú stanoviť výnimku z určitých ustanovení smernice Rady 2000/29/ES, pokiaľ ide o zeminu pôvodom z Austrálie
   (oznámené pod číslom dokumentu K(2004) 4449)
   (2004/827/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 15 ods. 1,
   so zreteľom na žiadosť Austrálie,
   keďže:
   
               (1)
            
            
               Podľa smernice 2000/29/EC zemina pôvodom z určitých tretích krajín sa v zásade nesmie dovážať do Spoločenstva.
            
         
               (2)
            
            
               Austrália požiadala o povolenie vyvážať do Spoločenstva malé množstvo zeminy pôvodom z Austrálie, ktorá sa uloží na obradné účely na hrob austrálskeho občana pochovaného v Belgicku.
            
         
               (3)
            
            
               Predmetná zemina sa primerane ošetrí predtým, ako opustí územie Austrálie, a priloží sa k nej úradné osvedčenie, ktoré na tento účel vystavia austrálske orgány.
            
         
               (4)
            
            
               Komisia sa nazdáva, že ak sa zemina ošetrí tak, ako navrhuje Austrália, nie je tu riziko šírenia organizmov škodlivých pre rastliny alebo rastlinné produkty.
            
         
               (5)
            
            
               Členské štáty by preto mali byť na obmedzený čas oprávnené stanoviť výnimku, ktorou sa povoľuje dovoz malých množstiev zeminy, ktoré podliehajú špecifickým podmienkam ošetrenia.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastlinnolekársku starostlivosť,
            
         PRIJALA TOTO ROZHODNUTIE:
   Článok 1
   Členské štáty sú týmto oprávnené stanoviť výnimku z článku 4 ods. 1 smernice 2000/29/ES vzhľadom na zákazy uvedené v bode 14 časti A prílohy III k tejto smernici, pokiaľ ide o zeminu pôvodom z Austrálie.
   Táto výnimka je oprávnená za predpokladu, že zemina podlieha špecifickým podmienkam stanoveným v prílohe, dovezie sa do Spoločenstva v lehote od 20. novembra 2004 do 31. januára 2005 a je určená na použitie pri obradoch.
   Toto oprávnenie nemá vplyv na žiadne ďalšie oprávnenie ani postupy, ktoré sa môžu vyžadovať podľa inej legislatívy.
   Článok 2
   Členské štáty, ktoré udeľujú výnimky z tohto rozhodnutia, podajú o tom Komisii správu do 1. marca 2005.
   Článok 3
   Toto rozhodnutie je adresované členským štátom.
   
      V Bruseli 29. novembra 2004
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 169, 10.7.2000, s. 1. Smernica naposledy zmenená a doplnená smernicou Komisie 2004/102/ES (Ú. v. EÚ L 309, 6.10.2004, s. 9).
   
      PRÍLOHA
      Špecifické podmienky, ktoré sa vzťahujú na zeminu pôvodom z Austrálie, na ktorú sa vzťahuje výnimka stanovená v článku 1 tohto rozhodnutia
      
                  1.
               
               
                  Zemina bude:
                  
                              a)
                           
                           
                              zohriata na horúcom vzduchu pri teplote minimálne 121 °C aspoň na dve hodiny od chvíle, keď sa dosiahne vnútorná teplota; alebo
                           
                        
                              b)
                           
                           
                              ožiarená žiarením gama dávkou 50 kGray (5 Mrad).
                           
                        
            
                  2.
               
               
                  K zemine sa priloží rastlinnolekárske osvedčenie vydané v Austrálii podľa prílohy VII k smernici 2000/29/ES. V osvedčení bude v časti „Dodatkové vyhlásenie“ uvedené: „Táto zásielka spĺňa podmienky stanovené v rozhodnutí Rady 2004/…/ES.“
               
            
                  3.
               
               
                  Pred dovezením zeminy do Spoločenstva dovozca formálne oznámi zodpovedným oficiálnym orgánom v členskom štáte:
                  
                              a)
                           
                           
                              množstvo dovezenej zeminy;
                           
                        
                              b)
                           
                           
                              pôvod dovezenej zeminy;
                           
                        
                              c)
                           
                           
                              plánovaný dátum dovezenia;
                           
                        
                              d)
                           
                           
                              miesto určenia zeminy.
                           
                        
            
                  4.
               
               
                  Zemina je určená len na vývoz do takého miesta, ktoré bolo oznámené v súlade s bodom 3 písm. d) zodpovedným oficiálnym orgánom.
                  V prípade, že miesto určenia nie je v členskom štáte, na ktorého územie je zemina do Spoločenstva dovezená, zodpovedné oficiálne orgány členského štátu vstupu hneď po prijatí uvedeného predbežného oznámenia od dovozcu informujú zodpovedné oficiálne orgány v členskom štáte miesta určenia a uvedú presné miesto, kam sa zemina má doviezť.